I dalje nema mira ni za šibenske vatrogasce.

U ponedjeljak navečer, nešto prije 19 sati izbio je požar na brdu Trtar u općini Bilice nadomak Šibenika.

Bura koja je u jačanju nosi pepeo sve do centra Šibenika, a u gradu se intenzivno se osjeća miris paljevine. Kako doznajemo s terena, na požarištu je tridesetak vatrogasaca s nekoliko vozila.

Zbog nepristupačnog terena onemogućeno im je gašenje požara.

Obrambena linija postavljena je iznad zaseoka Lugović i vatrogasci su spremni braniti tamošnje kuće. Nažalost, čini se da je pred gasiteljima još jedna besana noć.

Za sav promet zatvorena je državna cesta Šibenik-Drniš, točnije dionica do Tromilje.

Gori i kod Vranskog jezera, javlja Dalmacija danas. Iako je vatra na Vranskom jezeru na trenutak stavljena pod kontrolu, ona je u kasnim poslijepodnevnim satima ponovno buknula. Na požarište su bili upućeni jedan kanader i dva zračna traktora, no zbog noći su se morali povući.